EXPUNERE DE MOTIVE

1.CONTEXTUL PROPUNERII

•Motivele și obiectivele propunerii

Încă de la primele cazuri de infectare cu COVID-19, Uniunea Europeană depune eforturi neobosite în sprijinul statelor membre și al cetățenilor acestora pentru soluționarea crizei. Comisia și-a activat sistemul general de alertă rapidă „ARGUS” pentru coordonarea în situații de criză, iar Comitetul de Coordonare a Crizelor se reunește periodic pentru a coordona acțiunile tuturor departamentelor și serviciilor relevante ale Comisiei și ale agențiilor UE. De asemenea, Comisia a instituit o echipă la nivel politic de coordonare a răspunsului în caz de criză, compusă din cei cinci comisari responsabili de politicile cele mai afectate. În urma videoconferinței liderilor UE din 10, 17 și 26 martie 2020 pe tema răspunsului la epidemia de COVID-19, Comisia își intensifică în continuare răspunsul la epidemia de COVID-19 pe toate fronturile. La 13 martie 2020, Comisia a publicat, în acest sens, o comunicare către Parlamentul European, Consiliul European, Consiliu, Banca Centrală Europeană, Banca Europeană de Investiții și Eurogroup privind „răspunsul economic coordonat la epidemia de COVID-19”. În sfera economică, Comisia a propus Inițiativa pentru investiții în răspunsul la coronavirus (CRII) pentru a utiliza fondurile structurale ale UE în mod flexibil astfel încât să răspundă nevoilor care apar rapid în sectoarele cele mai expuse, cum ar fi sectorul sănătății, IMM-urile și piețele forței de muncă, și pentru a ajuta cele mai afectate teritorii din statele membre și cetățenii acestora. Între timp, această propunere a fost adoptată și a intrat în vigoare la 30 martie. Comisia a adoptat, de asemenea, un cadru temporar pentru ajutoare de stat pentru a permite statelor membre să utilizeze toată flexibilitatea pe care o permit normele privind ajutoarele de stat pentru a-și sprijini economiile. Mai mult, Comisia a făcut, de asemenea, apel la Consiliu, pentru a garanta activarea de către instituțiile Uniunii a clauzei derogatorii generale din Pactul de stabilitate și de creștere, precum și faptul că instituțiile Uniunii vor aplica această clauză ca parte a strategiei Uniunii de a reacționa rapid, ferm și coordonat din punct de vedere fiscal la pandemia de COVID-19.

Criza cu care ne confruntăm din cauza COVID-19 are o dimensiune umană foarte semnificativă, precum și un impact socio-economic major. Prin urmare, este esențial ca Uniunea și statele sale membre să acționeze în mod decisiv și colectiv, în spirit de solidaritate, pentru a limita răspândirea virusului și a ajuta pacienții, pentru a contracara consecințele economice și pentru a reduce efectele sociale negative. În cadrul acestui răspuns comun coordonat, propunerea Comisiei de extindere a domeniului de aplicare al Fondului de solidaritate al UE (FSUE) pentru a include situațiile de urgență majoră de sănătate publică și a defini operațiunile specifice eligibile pentru finanțare a fost adoptată, la rândul său, sporind solidaritatea arătată de Uniune statelor membre care se confruntă cu situația de urgență.

După cum s-a anunțat în comunicarea din 13 martie 2020, Uniunea este, de asemenea, pregătită să sprijine statele membre, atunci când este posibil, în ceea ce privește atenuarea impactului asupra ocupării forței de muncă pentru persoanele fizice și pentru sectoarele cele mai afectate. Noul instrument de sprijin temporar pentru atenuarea riscurilor de șomaj în situație de urgență (Support to mitigate Unemployment Risks in an Emergency - SURE), propus Consiliului, este un instrument temporar suplimentar conceput pentru a permite acordarea de asistență financiară din partea Uniunii de până la 100 de miliarde EUR sub formă de împrumuturi din partea Uniunii pentru statele membre afectate. Datoria contingentă rezultată din împrumuturile acordate de Uniune va fi concepută astfel încât să fie compatibilă cu constrângerile bugetare ale UE prin garanțiile din partea statelor membre față de bugetul Uniunii, reprezentând 25 % din împrumuturile acordate, aceste garanții fiind angajate de fiecare stat membru în funcție de cota care îi revine din venitul național brut total al Uniunii. SURE va consta în asistență financiară suplimentară, care vine în completarea măsurilor naționale și a sprijinului periodic acordat în scopuri similare în cadrul Fondului social european.

Instrumentul SURE ar trebui să fie disponibil pentru statele membre care trebuie să mobilizeze mijloace financiare semnificative pentru a combate consecințele economice și sociale negative ale epidemiei de COVID-19 pe teritoriul lor. Înființarea SURE reprezintă încă o expresie tangibilă a solidarității Uniunii, prin care statele membre sunt de acord să se sprijine reciproc prin intermediul Uniunii, punând la dispoziție resurse financiare suplimentare prin intermediul împrumuturilor. Instrumentul SURE va oferi asistență financiară statelor membre pentru a aborda creșterile bruște ale cheltuielilor publice legate de menținerea locurilor de muncă. Mai exact, instrumentul SURE va acționa ca o a doua linie de apărare, sprijinind schemele privind programul redus de muncă și măsurile similare, pentru a ajuta statele membre să protejeze locurile de muncă și, prin urmare, angajații și persoanele care desfășoară o activitate independentă, împotriva riscului de șomaj și de pierdere a veniturilor. Schemele privind programul redus de muncă sunt programe publice care permit întreprinderilor care se confruntă cu dificultăți economice să reducă temporar numărul de ore lucrate, oferind în același timp angajaților lor sprijin pentru venit din partea statului pentru orele nelucrate. Există programe similare pentru înlocuirea veniturilor persoanelor care desfășoară o activitate independentă în situații de urgență. Condițiile pentru a determina momentul în care un stat membru poate beneficia de sprijin în cadrul acestui instrument ar trebui să fie stabilite în funcție de creșterea bruscă și acută a cheltuielilor publice efective și, eventual, a celor planificate, pentru păstrarea locurilor de muncă, cauzată de epidemia de COVID-19 și ar trebui să fie direct legate de crearea sau extinderea schemelor privind programul redus de muncă și a altor măsuri similare luate ca răspuns la aceasta.